ประจักษ์เป็ดย่าง ร้านเป็ดย่างเก่าแก่กว่า 100 ปีในย่านบางรัก ร้านนี้เจ้าของนั้นสืบทอดมาถึงสี่รุ่นแล้วด้วยกันครับ (คิดว่าคุณหยกน่าจะทันรุ่นสาม ฮ่าๆ) ร้านนี้ขึ้นชื่อมากๆในเรื่องของเป็ดย่างที่เค้าบอกว่ามันทั้งเนื้อนุ่ม หนังกรอบแล้วก็อร่อยสุดๆ คนที่อยู่แถวนี้มานานย่อมรู้จักในความอร่อยของร้านนี้เป็นอย่างดีแน่นอน

วันนี้ผมมาทานที่ร้านนี้ในช่วงเที่ยงๆ ลูกค้าเยอะครับ พ่อผมเองทานร้านนี้มาตั้งแต่สมัยที่พ่อยังเด็ก (นานแค่ไหนคิดดู!!) แต่พ่อผมกลับไม่ชอบสักเท่าไรเพราะพ่อบอกว่าร้านนี้ค่อนข้างสกปรก วันนี้มาลองทานแล้วก็รู้สึกได้จริงๆถึงความไม่ค่อยจะสะอาดสักเท่าไรสำหรับตัวร้าน ในส่วนของอาหารนั้นผมได้ทานแล้วก็ไม่แปลกใจครับว่าทำไมร้านนี้ถึงโด่งดังเพราะเป็ดของทางร้านนั้นกรอบนอกนุ่มในจริงๆ แม้ว่าก่อนหน้านี้ผมจะเคยมาทานร้านนี้แล้วชอบมากกว่านี้ก็ตาม แต่วันนี้ทางร้านก็ยังถือว่าคงมาตรฐานความอร่อยของเมนูเป็ดไว้ได้อย่างดีครับ

[การเดินทาง]
ร้านนี้ตั้งอยู่ในย่านบางรัก ตรงข้ามกับห้างโรบินสันครับ หน้าร้านมีตู้วางเป็ดแล้วก็ติ่มซำอยู่ สังเกตุง่ายๆคือแค่เลยโรบินสันบางรักมานิดเดียวครับ วิธีการเดินทางมาร้านนี้ง่ายที่สุดสามารถนั่งรถไฟฟ้า BTS มาลงที่สถานีสะพานตากสิน แล้วเดินต่อมาได้ หรือถ้าใครขับรถมาก็เอามาจอดในห้างโรบินสันแล้วก็ข้ามถนนเดินมาทานต่อได้เลยครับ

[บรรยากาศ/การบริการ]
บรรยากาศร้านขอบอกเลยว่าไม่ประทับใจครับ ร้านเป็นร้านคูหาเดียวสองชั้น ด้านในมีแอร์ครับ แต่โดยรวมแล้วดูไม่สะอาดเลยจริงๆพื้นดูดำๆเหนียวๆ อุปกรณ์การทานต่างๆนี่ก่อนทานต้องเช็ดให้ดีก่อนเลยครับ ลูกค้าจะเยอะช่วงเที่ยงๆและเย็นๆของทุกๆวันครับ ยังดีที่ร้านขยายขึ้นมาที่ชั้น 2 แล้ว การรอคิวก็เลยอาจจะไม่นานสักเท่าไรครับ

การบริการของพนักงานทำได้เหมือนจะดีแต่ผมว่าก็ยังไม่ค่อยดีครับ พนักงานมีการแยกงานกันชัดเจน คนรับออเดอร์ คนเสิร์ฟ ดังนั้นถ้าเวลาเราอยากสั่งอะไรก็ต้องสั่งกับคนรับออเดอร์เท่านั้น (แล้วก็ชอบไม่อยู่ซะด้วยสิ) กว่าจะหาเจอนี่ต้องรอแล้วรออีก อาหารที่มาเสิร์ฟโดยพนักงานนั้นก็เสิร์ฟแบบแทบจะโยนกันเลยทีเดียว (ไปทำอะไรให้เหรอออ!!) ส่วนการจ่ายเงินให้มาจ่ายเงินที่เจ้าของร้านที่ชั้นล่างนะครับ

[รสชาติอาหาร/ความคุ้มค่า]
ร้านนี้มีเมนูให้สั่งค่อนข้างหลากหลายครับ แต่ส่วนใหญ่เมนูที่ทุกคนมาแล้วสั่งทานกันก็คงจะเป็นเมนูข้าวหน้าเป็ด ข้าวหมูแดง บะหมี่เป็ด บะหมี่หมูแดงนี่แหละครับ ผมจำได้ว่าผมเคยทานร้านนี้มาหลายทีแล้วแต่ละทีนั้นก็จะประทับใจในรสชาติของเมนูทางร้านมากๆ น่าเสียดายที่วันนี้ผมว่าทางร้านทำมันออกมาได้ตกมาตรฐานไปหน่อยครับ แต่ละเมนูได้น้อยลงอย่างเห็นได้ชัด โดยรวมแล้วยังถือว่าผ่านแต่ไม่ได้ประทับใจมากเหมือนเมื่อก่อนครับ

ข้าวเฉโป (80 บาท)
- เมนูนี้เป็นข้าวหน้า 5 อย่างครับ คือ เป็ดย่าง หมูแดง หมูกรอบ กุนเชียง แล้วก็ขาหมูยัดไส้ แต่ละอย่างนั้นได้มาประมาณ 2-3 ชิ้นได้ พร้อมกับราดน้ำมาให้เรียบร้อย ที่ผมชอบมากที่สุดในจานนี้คงต้องยกให้เป็ดครับ เนื้อนุ่มจริงๆ ส่วนอื่นๆก็ถือว่าเฉยๆไม่ได้ประทับใจมากครับ วันนี้ผมและเพื่อนทานเมนูเดียวกัน เพื่อนก็บอกว่าเฉยๆเหมือนกันครับ (3/5)

เกี๊ยวน้ำหมูแดง (50 บาท)
- เมนูนี้เป็นเกี๊ยวน้ำใส่หมูแดงแล้วก็ผักคะน้ามาด้วย เกี๊ยวน้ำของทางร้านเป็นเกี๊ยวหมูเด้ง ซึ่งส่วนตัวผมเองแล้วชอบมาก เนื้อเด้งหวานอร่อย แต่เพื่อนผมกลับไม่ชอบซะงั้น อยากได้หมูร่วนๆ ส่วนหมูแดงของทางร้านนั้นติดมันน้อยไปหน่อยครับ สำหรับผมแล้วก็ยังถือว่าผ่านแต่ไม่ได้ประทับใจครับ (3/5)

บะหมี่เกี๊ยวแห้งเป็ดย่างหมูกรอบ (60 บาท)
- เมนูนี้เป็นบะหมี่แห้งใส่เกี๊ยว โปะมาด้วยเป็ดย่างและหมูกรอบราดมาด้วยน้ำราดเป็ดเค็มๆมันๆ บะหมี่ของทางร้านอร่อยครับ เส้นเหนียวเคี้ยวเพลิน ส่วนหมูกรอบนั้นก็กรอบอร่อย เป็ดย่างก็ยังคงนุ่ม หนังกรอบครับ เมนูนี้ไม่ใส่ผัก กินแล้วอร่อยสุดๆๆ (4/5)

ขนมจีบหมู (20 บาท)
- ขนมจีบหมูของทางร้านเสียบไม้นึ่งอยู่หน้าร้าน สั่งเข้ามาทานในร้านได้ ทางร้านจะเสิร์ฟใส่จานพร้อมกับจิ๊กโฉ่วครับ เมนูนี้แป้งเยอะไปหน่อย แต่ก็พอทานได้ครับ (3/5)

โดยรวมแล้ววันนี้มาทานอีกครั้งกลับประทับใจน้อยลงครับ โดยเฉพาะในเรื่องของความสะอาดร้านที่ผมว่าควรจะต้องปรับปรุงอีกเยอะเลย ในส่วนของอาหารนั้นผมว่าลงตัวแล้ว อร่อยแล้ว ร้านนี้ยังไงก็ยังคงเป็นร้านแรกๆที่นึกถึงเวลามาหาอะไรทานแถวนี้อยู่ดีครับ